HANA-KCE กอดคอร่วง รับผลกระทบชิปขาดแคลน-น้ำท่วมกดดัน
HANA-KCE กอดคอร่วง หลังดัชนีกลุ่มชิ้นส่วนอิเล็กทรอนิกส์ร่วง 4.2% รับผลกระทบจากอุตสาหกรรมการผลิตชิปขาดแคลน ส่งผลให้ยอดขายรถยนต์ชะลอลงในระยะสั้น และสถานการณ์น้ำท่วมกดดัน
12 ต.ค. 2564

ผู้สื่อข่าวรายงานว่าวันนี้ (5 ต.ค. 2564) ดัชนีกลุ่มชิ้นส่วนอิเล็กทรอนิกส์ร่วง 4.20% มาอยู่ที่ 6,406.22 จุด ลดลง 280.89 จุด โดยราคาหุ้นบริษัท ฮานา ไมโครอิเล็คโทรนิคส จำกัด (มหาชน) หรือ HANA ณ เวลา 12:24 น. อยู่ที่ระดับ 74.50 บาท ปรับตัวลดลง 3.25 บาท หรือ 4.18% โดยทำจุดสูงสุดที่ 77.50 บาท และทำจุดต่ำสุดที่ 73.75 บาท ด้วยมูลค่าการซื้อขาย 740.29 ล้านบาท
ส่วนบริษัท เคซีอี อีเลคโทรนิคส์ จำกัด (มหาชน) หรือ KCE ณ เวลา 12:24 น. อยู่ที่ระดับ 77.50 บาท ปรับตัวลดลง 1.00 บาท หรือ 1.27% โดยทำจุดสูงสุดที่ 79.00 บาท และทำจุดต่ำสุดที่ 76.25 บาท ด้วยมูลค่าการซื้อขาย 863.87 ล้านบาท
นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า หุ้นในกลุ่มอิเล็กทรอนิกส์ปรับตัวลง รับผลกระทบจากอุตสาหกรรมการผลิตชิปขาดแคลนทำให้กระทบต่อ Supply Chain ส่งผลให้ยอดขายรถยนต์ชะลอลงในระยะสั้น และสถานการณ์น้ำท่วมที่เกิดขึ้นก็เป็นความเสี่ยงที่มากระทบด้วย อย่างไรก็ดีบริษัทฯก็คงจะมีการทำประกันความเสี่ยงป้องกันไว้พอควร
ทั้งนี้ระยะกลางถึงยาวกลุ่มชิ้นส่วนอิเล็กทรอนิกส์ยังเป็นขาขึ้นอยู่ ซึ่งยังได้รับแรงหนุนจากเงินบาทอ่อนค่า และการขนส่งบ้านเราก็ยังดีอยู่ พร้อมแนะนำหุ้น KCE ให้ราคาเป้าหมาย 87.80 บาท และหุ้น HANA ให้ราคาเป้าหมาย 79 บาท